பஞ்சாபிலுள்ள காஷ்மீரிகள்

**பஞ்சாபில் உள்ள காஷ்மீரிகள்** (*Kashmiris in Punjab*) , **பஞ்சாபி காஷ்மீரிகள்** என்றும் குறிப்பிடப்படுகிறார்கள். இவர்கள் காஷ்மீர் பள்ளத்தாக்கிலிருந்து வரலாற்று ரீதியாக குடிபெயர்ந்து பஞ்சாபில் குடியேறிய, பகுதியளவு அல்லது முழுமையான காஷ்மீரி வம்சாவளியைக் கொண்ட பஞ்சாப் பகுதியிலுள்ள ஒரு மக்கள் குழுவாகும். இந்தப் பிரிவைச் சேர்ந்த பெரும்பாலான மக்கள், ஓரளவு அல்லது முழுமையான காஷ்மீரி வம்சாவளியைச் சேர்ந்த பஞ்சாபியர்களாக தங்களை அடையாளப்படுத்திக் கொள்கிறார்கள். சீக்கிய மற்றும் டோக்ராக்களின் ஆட்சிக் காலத்தில் காஷ்மீர் பள்ளத்தாக்கிலிருந்து பஞ்சாபிற்கு காஷ்மீரிக்லீண் இடம்பெயர்வு தொடர்ந்தது.

## வரலாறு

### சுதந்திரத்திற்கு முந்தைய காலம்
சீக்கியப் பேரரசின் ஆட்சியின் கீழ் விதிக்கப்பட்ட கடுமையான வரிவிதிப்பு காரணமாக பல காஷ்மீர் விவசாயிகள் பஞ்சாபின் சமவெளிகளுக்கு குடிபெயர்ந்தனர். காஷ்மீரி வரலாறுகளில் கூறப்பட்ட இந்தக் கூற்றுக்கள் ஐரோப்பிய பயணிகளால் உறுதிப்படுத்தப்பட்டன. 1823 ஆம் ஆண்டு அத்தகைய ஐரோப்பிய பயணியான *மூர்கிராஃப்ட்* பள்ளத்தாக்கை விட்டு வெளியேறியபோது, ​​சுமார் 500 புலம்பெயர்ந்தோர் அவருடன் பீர் பாஞ்சால் கணவாய் வழியாகச் சென்றனர். 1833 ஆம் ஆண்டு ஏற்பட்ட பஞ்சத்தின் விளைவாக, பலர் காஷ்மீர் பள்ளத்தாக்கை விட்டு வெளியேறி பஞ்சாபிற்கு குடிபெயர்ந்தனர். பெரும்பாலான நெசவாளர்கள் காஷ்மீரை விட்டு வெளியேறினர். சம்மு மற்றும் நூர்பூர் மற்றும் பஞ்சாப் போன்ற பகுதிகளிலில் வசித்துவந்த நெசவாளர்கள் தலைமுறை தலைமுறையாக குடியேறினர்.. 1833 ஆம் ஆண்டு ஏற்பட்ட பஞ்சம் சீக்கிய ஆட்சியின் கீழ் இருந்த அமிர்தசரசுக்கு காஷ்மீரிகள் பெருமளவில் வர வழிவகுத்தது. குறிப்பாக காஷ்மீரின் முஸ்லிம்கள் பாதிக்கப்பட்டு பெருமளவில் காஷ்மீரை விட்டு வெளியேற வேண்டியிருந்தது. அதே நேரத்தில் இந்துக்கள் அதிகம் பாதிக்கப்படவில்லை. சீக்கிய ஆட்சியின் போது ஏற்பட்ட குடியேற்றத்தின் விளைவாக, காஷ்மீரிகள் அமிர்தசரசு, இலாகூர் மற்றும் இராவல்பிண்டியின் கலாச்சாரம் மற்றும் உணவு வகைகளை வளப்படுத்தினர். காஷ்மீரில் சீக்கிய ஆட்சி 1846 இல் முடிவுக்கு வந்தது. அதைத் தொடர்ந்து இந்து டோக்ரா இராசபுத்திர அரசர்கள் ஜம்மு காஷ்மீர் இராச்சியத்தை நிறுவி ஆட்சி செய்தனர்.

காஷ்மீர் பள்ளத்தாக்கிலிருந்து பஞ்சாபிற்கு ஏராளமான முஸ்லிம் காஷ்மீரிகள் குடிபெயர்ந்தனர். இராச்சியத்தில் நிலவிய பஞ்சம், தீவிர வறுமை மற்றும் டோக்ரா இந்து ஆட்சியால் காஷ்மீர் முஸ்லிம்கள் கடுமையாக நடத்தப்பட்டனர். 1911 மக்கள் தொகை கணக்கெடுப்பின்படி பஞ்சாபில் 177,549 காஷ்மீர் முஸ்லிம்கள் இருந்தனர். வடமேற்கு எல்லைப் பகுதியில் காஷ்மீர் குடியிருப்புகளும் சேர்க்கப்பட்டதன் மூலம் இந்த எண்ணிக்கை 206,180 ஆக உயர்ந்தது.  *காஷ்மீர் அப்சர்வர்* பத்திரிகையில் எழுதும் பத்திரிகையாளர் அலி மாலிக், பல நூற்றாண்டுகளாக இடம்பெயர்வு காரணமாக, 1947 பிரிவினைக்கு முன்னர், காஷ்மீர் இன மக்கள்தொகையில் பாதி பேர் பஞ்சாபில் வசித்து வந்தனர். பெரும்பாலும் இலாகூர், சியால்கோட், ப்ராவல்பிண்டி மற்றும் அமிர்தசரசு போன்ற நகரங்களில் வசித்து வந்தனர். அமிர்தசரசில் நகரத்தின் மொத்த மக்கள்தொகையில் ஆறில் ஒரு பங்கு மக்கள் உள்ளனர். ஆனால் பிரிவினைக்குப் பிறகு கிட்டத்தட்ட அனைவரும் பாக்கித்தானுக்கு குடிபெயர்ந்தனர்.

பஞ்சாபிலும் காஷ்மீரிகள் பாகுபாட்டை எதிர்கொண்டதாக பாகித்தானைச் சேர்ந்த அமெரிக்க வரலாற்றாய்வாளர் ஆயிசா சலால் கூறுகிறார். பஞ்சாபில் பல தலைமுறைகளாக குடியேறிய காஷ்மீரிகள்,  முஸ்லிம் கவிஞர் முகமது இக்பாலின் குடும்பத்தினர் உட்பட, பலரும் நிலத்தை சொந்தமாக வைத்திருக்க முடியவில்லை. பஞ்சாபில் குடியேறிய காஷ்மீர் முஸ்லிம்கள் காஷ்மீருடன் உணர்வு பூர்வமாகவும் மற்றும் குடும்ப உறவுகளையும் தக்க வைத்துக் கொண்டதாகவும், பள்ளத்தாக்கில் உள்ள தங்கள் சகோதரர்களின் சுதந்திரத்திற்காகப் போராட வேண்டிய கட்டாயத்தில் இருப்பதாகவும் காஷ்மீரின் வரலாற்றாசிரியர் சித்ரலேகா சூட்ஷி கூறுகிறார்.

பள்ளத்தாக்கிலிருந்து பஞ்சாபிற்கு குடிபெயர்ந்த காஷ்மீர் முஸ்லிம்களிடையே காணப்படும் பொதுவான குடும்பப்பெயர்கள் பட்,    டார்,  லோன், வெய்ன் (வானி), மிர், ரத்தோர் ஆகியவை அடங்கும்.

### சுதந்திரத்திற்குப் பிந்தைய காலம்
சியால்கோட், இலாகூர், அமிருதசரசு மற்றும் லூதியானா போன்ற பல பஞ்சாபி நகரங்களில் காஷ்மீர் முஸ்லிம்கள் ஒரு முக்கிய பகுதியாக இருந்தனர். 1947 ஆம் ஆண்டு இந்தியப் பிரிவினையைத் தொடர்ந்து பஞ்சாப் முழுவதும் ஏற்பட்ட வகுப்புவாதக் கலவரத்தைத் தொடர்ந்து, கிழக்கு பஞ்சாபில் வாழ்ந்த முஸ்லிம் காஷ்மீரிகள் பெருமளவில் மேற்கு பஞ்சாபிற்கு குடிபெயர்ந்தனர். அமிர்தசரசிலிருந்து காஷ்மீர் குடியேறியவர்கள் இலாகூரின் சமகால உணவு மற்றும் கலாச்சாரத்தில் பெரும் தாக்கத்தை ஏற்படுத்தியுள்ளனர். அமிர்தசரசு காஷ்மீரிகள் இலாகூர் காஷ்மீரிகளை விட தங்கள் காஷ்மீரி கலாச்சாரத்தில் அதிகமாக ஊறிப்போனவர்கள். அமிர்தசரசிலிருந்தும் காஷ்மீரி இனத்தவர்கள் இராவல்பிண்டிக்கு அதிக எண்ணிக்கையில் குடிபெயர்ந்தனர். பிரிட்டிஷ் ஆட்சிக் காலத்தில் காஷ்மீரிகள் தங்கள் சமையல் மரபுகளை ஏற்கனவே அறிமுகப்படுத்தியிருந்தார்கள். 

*ஜாங் குழுமம்* மற்றும் *ஜியோ தொலைக்காட்சி நெட்வொர்க்* நடத்திய பிரத்யேக ஆராய்ச்சி, 1947 முதல் இலாகூர் மாவட்டத்தின் அதிகார அரசியலை முன்னெடுத்துச் செல்வதில் காஷ்மீர் சமூகம் ஈடுபட்டுள்ளது என்பதைக் காட்டுகிறது. பஞ்சாபில் உள்ள காஷ்மீரி புலம்பெயர்ந்தோர் குஜ்ரன்வாலா, குஜராத் மற்றும் சியால்கோட் மாவட்டங்களிலும் அரசியலில் செல்வாக்கு செலுத்துகின்றனர். 

## மக்கள்தொகை

### பாக்கித்தானின் பஞ்சாபில்
2017 பாகிஸ்தான் மக்கள் தொகை கணக்கெடுப்பின்படி, இலாகூர் மாவட்டத்தில் 30% இன காஷ்மீரிகள் இருந்தனர். அப்போது இது இலாகூர் மாவட்டத்தின் மொத்த மக்கள் தொகையான சுமார் 11 மில்லியனில் சுமார் 3.3 மில்லியன் நபர்களாக இருந்தது. பாக்கித்தானின் பஞ்சாபின் பிற நகர்ப்புற மையங்களிலும் காஷ்மீரி இனத்தவர்கள் வாழ்கின்றனர்.

## குறிப்பிடத்தக்க பஞ்சாபி காஷ்மீரிகள்
பிரபலமான பஞ்சாபி-காஷ்மீரிகளில் ஒருவர் முகமது இக்பாலின் கவிதைகள் பஞ்சாப் மற்றும் காஷ்மீர் பள்ளத்தாக்குக்கு சொந்தமானது என்ற கூர்மையான உணர்வை வெளிப்படுத்தியது.  சாதத் ஹசன் மண்ட்டோ பஞ்சாபி-காஷ்மீரி பிரபல கதை எழுத்தாளர் ஆவார்.   ஷெரீப் குடும்பம் ஒரு குறிப்பிடத்தக்க பஞ்சாபி-காஷ்மீர் அரசியல் குடும்பம் ஆகும். இந்தக் குடும்ப உறுப்பினர்களில் முன்னாள் பாக்கித்தான் பிரதமர் நவாஸ் ஷெரீப், தற்போதைய பிரதமர் ஷெபாஸ் ஷெரீப் மற்றும் பஞ்சாப் முதலமைச்சர் மரியம் நவாஸ் , பாக்கித்தானின் துணைப் பிரதமர் இஷாக் தார் மற்றும் பாதுகாப்பு அமைச்சர் கவாஜா ஆசிப் ஆகியோரும் அடங்குவர். 

## மேற்கோள்கள்

பகுப்பு:பஞ்சாபி பழங்குடிகள்